বিভিন্ন দার্শনিক ও সাংস্কৃতিক তত্ত্বের প্রয়োগের ফলে। ফিল্ম অ্যাপ্রিসিয়েশনের জন্য এখন কেবল চিত্রনাট্য, সংলাপ, সংগীত, ফটোগ্রাফি ইত্যাদির আলোচনাই যথেষ্ট নয়। মনস্তাত্ত্বিক বিশ্লেষণ, সংকেততত্ত্ব (সেমিওটিকস্), নারীবাদ, গঠনবাদ ও উত্তর-গঠনবাদ, বিনির্মাণ তত্ত্ব এবং উত্তর-আধুনিকতার তত্ত্ব ও ধারণার ভিত্তিতেও এখন চলচ্চিত্রের নান্দনিকতা বিচার প্রচলিত হয়েছে। খুব সহজীকরণের ঝুঁকি নিয়েও বলা যায় যে প্রথম শ্রেণির শিল্পগুণাবলি যদি হয় সিনেমার ‘কারিগরি’ (খুব সাধারণ ও ব্যাপক অর্থে) দিক, তাহলে পরবর্তী বিবেচনাগুলিকে বলা যায় সামাজিক, রাজনৈতিক ও দার্শনিক ধারণার ওপর ভিত্তি করে ‘বুদ্ধিবৃত্তিক’ বা ‘তাত্ত্বিক’ বিচার। যদিও বৈষম্যমূলক হওয়া বাঞ্ছনীয় নয়, তবু ব্যবহারিক দিকের কথা মনে রেখে বলা যায় যে, প্রাথমিক স্তরে (কারিগরি বলে যা বলা হলো) ফিল্ম-অ্যাপ্রিসিয়েশনের জন্য সিনেমার বহুমাত্রিক শিল্প (টেকনিক্যাল) বিচারই যথেষ্ট। সংখ্যাগরিষ্ঠ দর্শকের জন্য এদের সম্বন্ধে অর্থাৎ ‘কারিগরি’ বিষয়ে জ্ঞান ও ধারণা লাভই উদ্দিষ্ট হতে পারে। যারা উচ্চতর জ্ঞান অর্জনের মাধ্যমে উন্নীত হয়ে ব্যাপকতর ভিত্তিতে ও গভীরতায় সিনেমার নান্দনিকতা বিচার করতে চায়, তাদের জন্য ‘কারিগরি’ ও ‘বুদ্ধিবৃত্তিক’ উভয় ক্ষেত্রেই অবহিত হওয়া প্রয়োজনীয়। এই আলোচনা উভয় শ্রেণির দর্শকের (শেষোক্ত শ্রেণিতে সমালোচকও অন্তর্ভুক্ত) কথা মনে রেখেই বিন্যস্ত হয়েছে।